Man sterf in botsing; N4 gesluitDie ongelukstoneel. Foto: ER24 Russel Meiring, woordvoerder van ER24, het gesê ŉ motor het glo teen ŉ stilstaande bakkie wat naby die Donkerhoek-afrit in die noodbaan gestaan het, gebots. Die motor is weens die botsing oor die snelweg geslinger en het teen nog twee voertuie gebots. “Die liggaam van die motor se bestuurder is in die voertuig gevind. Hy het reeds voor paramedici se aankoms op die toneel aan sy beserings beswyk,” het Meiring gesê. Die bestuurders van die bakkie en die twee ander voertuie het ligte tot matige beserings in die ongeluk opgedoen. Hulle is deur ER24 en die provinsiale nooddienste na nabygeleë hospitale geneem. Kapt. Marissa van der Merwe, woordvoerder van die polisie, het gesê ŉ gedeelte van die N4 is gesluit terwyl die toneel opgeruim word. Die verkeer word deur beamptes herlei om die ongelukstoneel te vermy. Dit was nie onmiddellik duidelik hoe lank die snelweg gesluit sal wees nie.